CELEX: 32012R0901
Language: hr
Date: 2012-10-02 00:00:00
Title: Provedbena uredba Komisije (EU) br. 901/2012 od 2. listopada 2012. o upisu naziva u Registar zaštićenih oznaka izvornosti i zaštićenih oznaka zemljopisnog podrijetla (Štajersko prekmursko bučno olje (ZOZP))

15/Sv. 24
            
            
               HR
            
            
               Službeni list Europske unije
            
            
               205
            
         32012R0901
   
               L 268/3
            
            
               SLUŽBENI LIST EUROPSKE UNIJE
            
         PROVEDBENA UREDBA KOMISIJE (EU) br. 901/2012
   od 2. listopada 2012.
   o upisu naziva u Registar zaštićenih oznaka izvornosti i zaštićenih oznaka zemljopisnog podrijetla (Štajersko prekmursko bučno olje (ZOZP))
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 510/2006 od 20. ožujka 2006. o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (1), a posebno njezin članak 7. stavak 5. treći podstavak,
   budući da:
   
               (1)
            
            
               U skladu s člankom 6. stavkom 2. prvim podstavkom Uredbe (EZ) br. 510/2006, zahtjev Slovenije od 29. listopada 2004., za registraciju naziva „Štajersko prekmursko bučno olje” kao zaštićene oznake zemljopisnog podrijetla objavljen je u Službenom listu Europske unije
                   (2).
            
         
               (2)
            
            
               Nekoliko fizičkih i pravnih osoba u Austriji usprotivilo se predloženoj registraciji podnoseći valjano obrazložene prigovore austrijskim nadležnim tijelima na temelju članaka 7. stavka 2. Uredbe (EZ) br. 510/2006.
            
         
               (3)
            
            
               Potom je Austrija dostavila Komisiji prigovor na takvu registraciju u skladu s člankom 7. stavkom 1. Uredbe (EZ) br. 510/2006. Prigovor je ocijenjen prihvatljivim na temelju točaka (a), (b) i (c) prvog podstavka njenog članka 7. stavka 3.
            
         
               (4)
            
            
               Dopisom od 8. listopada 2009., Komisija je zatražila od odnosnih država članica da nastoje postići međusobni dogovor u skladu sa svojim unutarnjim postupcima.
            
         
               (5)
            
            
               S obzirom da unutar utvrđenog vremenskog roka nije postignut dogovor, Komisija bi trebala donijeti odluku u skladu s postupkom predviđenim u članku 15. stavku 2. Uredbe (EZ) br. 510/2006.
            
         
               (6)
            
            
               Prigovor u pogledu navodnog nepridržavanja članka 2. Uredbe (EZ) br. 510/2006 odnosio se na podrijetlo sirovina, koje nije ograničeno na određeno zemljopisno područje niti je navedeno; metodu proizvodnje, koja navodno nije specifična niti tradicionalna; navodni nedostatak veze između ugleda proizvoda i područja proizvodnje; te navodno nepravilnu uporabu naziva regije kao zemljopisne oznake podrijetla. Međutim, Komisija nije utvrdila nikakve očite greške vezane uz navedene prigovore. Pored toga, Slovenija je podnijela dokaz, koji pokazuje da se naziv „Štajersko prekmursko bučno olje” koristi u smislu članka 2. stavka 1. točke (b) Uredbe (EZ) br. 510/2006.
            
         
               (7)
            
            
               Prigovor je ukazao na to da je zaštitni žig koji uključuje naziv „Steirisches Kürbiskernöl”, registriran prije podnošenja zahtjeva za registraciju naziva „Štajersko prekmursko bučno olje” kao zaštićene oznake zemljopisnog podrijetla. Međutim, nema dokaza da bi moglo doći do zavaravanja potrošača vezano uz istinski identitet proizvoda koji se stavlja na tržište pod nazivom „Štajersko prekmursko bučno olje”. Stoga Komisija ne može zaključiti da bi registracija naziva „Štajersko prekmursko bučno olje” bila u suprotnosti s člankom 3. stavkom 4. Uredbe (EZ) br. 510/2006.
            
         
               (8)
            
            
               Ovaj zaštitni znak može se i dalje upotrebljavati usprkos registraciji naziva „Štajersko prekmursko bučno olje” kao zaštićene oznake zemljopisnog podrijetla, osim ako se ne pojave razlozi za njeno ukidanje ili opoziv na temelju propisa o zaštitnim znakovima.
            
         
               (9)
            
            
               Osim toga, potrebno je uzeti u obzir da je naziv „Steirisches Kürbiskernöl” također zaštićena oznaka zemljopisnog podrijetla registrirana na temelju Uredbe Komisije (EZ) br. 1263/96 (3). Nazivi „Štajersko prekmursko bučno olje” i „Steirisches Kürbiskernöl”, na svojim izvornim jezicima, jasno se razlikuju, što dovodi da zaključka kako ti nazivi nisu istoznačnice; stoga postojanje naziva „Steirisches Kürbiskernöl” ne bi trebala dovesti u pitanje registracija „Štajersko prekmursko bučno olje” u smislu točke (c) članka 7. stavka 3. Uredbe (EZ) br. 510/2006.
            
         
               (10)
            
            
               S obzirom da nije postignut sporazum, Komisija bi trebala donijeti odluku u skladu s trećim podstavkom članka 7. stavku 5. Uredbe (EZ) br. 510/2006. Oznaka „Steirisches Kürbiskernöl” je bila registrirana prije naziva „Štajersko prekmursko bučno olje”. Članak 13. stavak 1. točka (b) Uredbe (EZ) br. 510/2006 štiti oznaku „Steirisches Kürbiskernöl” u pogledu prijevoda tog naziva. Pojam „Štajersko” se smatra doslovnim prijevodom zemljopisnog pojma „Steirisches”. Povrh toga, prilikom prijevoda na treće jezike, spomenute oznake mogu biti vrlo slične. Premda nema razloga da se ne registrira naziv „Štajersko prekmursko bučno olje”, nužno je zaštiti postojeća prava i osigurati njegovu pravilnu uporabu. Stoga zemljopisnu sastavnicu oznake „Štajersko prekmursko bučno olje” ne treba prevoditi na druge jezike prilikom stavljanja proizvoda na tržište u skladu sa specifikacijom za „Štajersko prekmursko bučno olje”. Ovo vrijedi i za upotrebu takvog prijevoda na etiketi, te prilikom prezentacije ili oglašavanja proizvoda. Nadalje, zemlja podrijetla trebala bi biti navedena na oznaci u istom vidnom polju kao i izraz „Štajersko prekmursko bučno olje”, slovima iste veličine kao ona koja se koriste za spomenuti naziv.
            
         
               (11)
            
            
               Imajući u vidu navedeno, naziv „Štajersko prekmursko bučno olje” treba unijeti u Registar zaštićenih oznaka izvornosti i zaštićenih oznaka zemljopisnog podrijetla.
            
         
               (12)
            
            
               Mjere predviđene ovom Uredbom u skladu su s mišljenjem Stalnog odbora o zaštićenim oznakama zemljopisnog podrijetla i zaštićenim oznakama izvornosti,
            
         DONIJELA JE OVU UREDBU:
   Članak 1.
   Oznaka sadržana u Prilogu ovoj Uredbi upisuje se u Registar.
   Članak 2.
   Pozivanje na regije Štajerska i Prekmurje ne prevodi se prilikom stavljanja na tržište proizvoda, koji odgovaraju specifikaciji oznake sadržanoj u Prilogu ovoj Uredbi.
   Etikete koje sadrže oznaku sadržanu u Prilogu ovoj Uredbi navode zemlju podrijetla u istom vidnom polju, te slovima iste veličine kao ona koja se koriste za spomenutu oznaku.
   Članak 3.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 2. listopada 2012.
      
         
            Za Komisiju
         
         
            Predsjednik
         
         José Manuel BARROSO
      
   
   
      (1)  SL L 93, 31.3.2006., str. 12.
   
      (2)  SL C 72, 26.3.2009., str. 67.
   
      (3)  SL L 163, 2.7.1996., str. 19.
   PRILOG
   Poljoprivredni proizvodi navedeni u Prilogu I. Ugovoru o EZ-u namijenjeni prehrani ljudi:
   
      Razred 1.5.   Ulja i masti (maslac, margarin, ulja itd.)
   
   SLOVENIJA
   Štajersko prekmursko bučno olje (ZOZP)